In den svmerlichen tagen hohe stat
IN den svmerlichen tagen hohe stat·
manig herze niht dc min·
dc klage ich der schoͤnen dú mir selten lat·
keine froͤide komen darin·
sol das iemer also sin·
so mag ich wol klagen dc an ir niht zergat·
ir vil minneklicher schin·

SI gelichet wol dem sternen tremvndan·
der nie hin noch her gegie·
als hat si lange wider mich getan·
dc si ir mv̊t verkeret nie·
sit ich mich an si verlie·
so enkvnde ich an ir vinden noh entstan·
wan versagen das vant ich ie·

Si sol wissen swas ich leides von ir klage·
dc ich doch nie wib gesach·
die ich so minnekliche in mime herzen trage·
nie niht anders ich veriach·
dvlde ich da von vngemach·
wc dar vmbe ich moͤhte noh geleben die tage·
dc nie lieber mir geschach·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse